
РЕПУБЛИКА БЪЛГАРИЯ
Заместник-министър на земеделието и храните

…………………………………
………………………………… г.

ОДОБРИЛ,
МИНИСТЪР:
Д-Р ГЕОРГИ ТАХОВ

ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
от Янислав Янчев – заместник-министър на земеделието и храните


Относно: Проект на Наредба за условията и реда за предоставяне на спешна финансова помощ на земеделски стопани, отглеждащи царевица за зърно


УВАЖАЕМИ ГОСПОДИН МИНИСТЪР,
На основание чл. 7а от Закона за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз, внасям за одобрение Наредба за условията и реда за предоставяне на спешна финансова помощ на земеделски стопани, отглеждащи царевица за зърно.

Причини, които налагат приемането на акта
На 11 октомври 2024 г. влезе в сила Регламент за изпълнение (ЕС) 2024/2675 на Комисията за предоставяне на спешно финансово подпомагане за селскостопанските сектори, засегнати от неблагоприятни метеорологични явления в България, Германия, Естония, Италия и Румъния, в съответствие с Регламент (ЕС) № 1308/2013 на Европейския парламент и на Съвета (OВ L, 2024/2675 от 10.10.2024 г.) (Регламент за изпълнение (ЕС) 2024/2675), съгласно който в посочените държави членки могат да бъдат финансирани мерки, които частично да компенсират най-засегнатите земеделски стопани в секторите и производствата, пострадали от неблагоприятни климатични явления за икономическите загуби, влияещи върху жизнеспособността на земеделските производители. Определеният за Република България бюджет от Европейския фонд за гарантиране на земеделието е в размер на 10 900 000 евро (21 318 220 лв.), като се допуска предоставяне на допълнително национално подпомагане до 200% от европейските средства.
След извършен анализ на ситуацията при културите, засети през пролетта, които бяха най-уязвими от необичайно високи температури и дълги засушавания с безпрецедентен мащаб, се установи, че най-сериозно е засегнато производството на царевица за зърно в резултат на спада на нивото на средните добиви на фона на изкупните цени. Това формира невъзможност за покриване на направените производствени разходи по технологична карта и финансовия резултат от производството е отрицателен. При слънчогледа – другата култура обект на анализа, въпреки по-ниските добиви се наблюдава ръст на изкупните цени. Този ръст до голяма степен компенсира намалените средни добиви и средно за страната производството на слънчоглед показва положителен финансов резултат.
Спешното финансово подпомагане, съгласно Регламент за изпълнение (ЕС) 2024/2675 следва да бъде предоставено за площите с царевица за зърно (514 902,33 ха по предварителни данни) на земеделски стопани, които са установени като допустими по интервенция „Основно подпомагане на доходите за устойчивост“ за кампания 2024 г., тъй като за тях са идентифицирани най-сериозни загуби на доход.  
С оглед определяне на условията и реда за предоставянето на спешна финансова помощ на земеделските стопани в Република България на основание цитирания по-горе регламент, е необходимо да бъде издаден подзаконов нормативен акт.

Цели
Издаването на Наредба за условията и реда за предоставяне на спешна финансова помощ на земеделските стопани, отглеждащи царевица за зърно, ще уреди възможността за предоставяне на спешна финансова помощ съгласно Регламент за изпълнение (ЕС) 2024/2675 в Република България.
В съответствие с изискванията на регламента помощта ще бъде изплатена на допустимите заявители в срок до 30 април 2025 г. По този начин се цели да бъдат компенсирани българските земеделски производители на царевица за зърно, които са пострадали от неблагоприятни климатични събития през 2024 г.

Финансови и други средства, необходими за прилагането на новата уредба
От Европейския фонд за гарантиране на земеделието е осигурен финансов ресурс в размер на 10 900 000 евро (21 318 220 лв.). Съгласно чл. 1, параграф 8 от Регламент за изпълнение (ЕС) 2024/2675 към него могат да бъдат добавени средства от националния бюджет в размер до 200 %, което представлява 
21 800 000 евро (42 636 440 лв.).

Очаквани резултати от прилагането на акта
С издаването на наредбата ще се осигури национална правна рамка за предоставянето на спешна финансова помощ на земеделските стопани, отглеждащи царевица за зърно, която да компенсира претърпените от тях сериозни щети и икономически загуби поради неблагоприятните метеорологични явления и да обезпечи тяхната икономическа жизнеспособност.

Анализ за съответствие с правото на Европейския съюз
Наредбата не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.


УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 7а от Закон за нормативните актове и чл. 39 от Закона за прилагане на Общата организация на пазарите на земеделски продукти на Европейския съюз, предлагам да одобрите приложената Наредба за условията и реда за предоставяне на спешна финансова помощ на земеделски стопани, отглеждащи царевица за зърно.

	Приложение: 
	1. Проект на Наредба за условията и реда за предоставяне на спешна финансова помощ на земеделски стопани, отглеждащи царевица за зърно;
2. Справка за отразяване на постъпилите становища;
3. Постъпилите становища;
4. Справка за отразяване на постъпилите предложения и становища от обществената консултация;
5. Постъпилите предложения и становища от обществената консултация.

